《巡社纪事》
清代·谭垣

山行复出山，远见溪云起。阿猴当中权，阛阓列村市。

城门固鱼钥，修篁如列雉。编茅备堂奥，削土崇阶戺。

天使持节来，骢马历至止。番目为我陈，此社非他比。

素称物力饶，众社归经纪。年来生齿繁，不复追前趾。

我为番目言，物盛难可恃。应须敦俭约，慎勿踵奢侈。

作者简介：谭垣，字牧亭，号桂峤，江西龙南人。清乾隆十三年 （1748）进士，乾隆二十九年（1764）五月任凤山知县。缉盗安民，尤重建设。秩满，士民伐石纪绩。